Mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlarni qoplab berish tartibi toʻgʻrisidagi nizomni tasdiqlash haqida
(resolution, 2025-12-29)

Mebel ishlab chiqaruvchilar faoliyatini yanada qoʻllab-quvvatlash, raqobatbardosh mahsulotlar ishlab chiqarish va eksportni ragʻbatlantirish, shuningdek, Oʻzbekiston Respublikasi Prezidentining “Mebel va yogʻochsozlik sanoatining rivojlanishi uchun qulay shart-sharoitlar yaratishga oid qoʻshimcha chora-tadbirlar toʻgʻrisida” 2025-yil 27-maydagi PQ-193-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Mebel va yogʻochsozlik sanoatining rivojlanishi uchun qulay shart-sharoitlar yaratishga oid qoʻshimcha chora-tadbirlar toʻgʻrisida” 2025-yil 27-maydagi PQ-193-son qaroriga muvofiq: mebel va yogʻochsozlik mahsulotlarining mahalliy korxonalar tomonidan ishlab chiqarilganini aniqlash boʻyicha “Oʻzbekekspertiza” aksiyadorlik jamiyati tomonidan toʻlov undirilmasdan ekspertizadan oʻtkazish, shu jumladan, mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish amaliyoti joriy etilgani; “Oʻzbekekspertiza” aksiyadorlik jamiyatining ekspertizadan oʻtkazish xarajatlari Savdoga koʻmaklashish jamgʻarmasi mablagʻlari hisobidan qoplanishi maʼlumot uchun qabul qilinsin. 2. Quyidagilarni nazarda tutuvchi Mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlarni qoplab berish tartibi toʻgʻrisidagi nizom ilovaga muvofiq tasdiqlansin: xarajatlarni qoplab berish uchun talab etiladigan hujjatlar, ularni koʻrib chiqish tartibi; mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlarni qoplab berish davriyligi; xarajatlarni qoplash uchun toʻlovlarni amalga oshirish tartibi. 3. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Ushbu Nizom mebel va yogʻochsozlik mahsulotlari ishlab chiqaruvchilar faoliyatini qoʻllab-quvvatlash, sohani yanada rivojlantirish hamda aholi bandligini taʼminlash orqali daromadlarini oshirish maqsadida Savdoga koʻmaklashish jamgʻarmasi mablagʻlari hisobidan “Savdoni rivojlantirish kompaniyasi” AJ (keyingi oʻrinlarda — Kompaniya) tomonidan “Oʻzbekekpertiza” AJning mahalliy ishlab chiqarilgan tovarlar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlarini qoplab berish tartibini belgilaydi. 2. Ushbu Nizomda quyidagi asosiy tushunchalardan foydalaniladi: vakolatli organ — “Oʻzbekekspertiza” AJ; tadbirkorlik subyekti — Oʻzbekiston Respublikasida roʻyxatdan oʻtgan va Oʻzbekiston Respublikasi hududida faoliyat yuritayotgan tadbirkorlik subyektlari; mahalliy ishlab chiqarilgan tovar — Oʻzbekiston Respublikasida ishlab chiqarilgan mebel va yogʻochsozlik mahsulotlari (TIF TN boʻyicha tovar kodi 4403, 4404, 4406 — 4421, 9401310000 — 9401800009, 9402, 940310 — 9403890000). 3. Oʻzbekiston Respublikasi Prezidentining “Mebel va yogʻochsozlik sanoatining rivojlanishi uchun qulay shart-sharoitlar yaratishga oid qoʻshimcha chora-tadbirlar toʻgʻrisida” 2025-yil 27-maydagi PQ-193-son qaroriga muvofiq vakolatli organ tomonidan mebel va yogʻochsozlik mahsulotlari mahalliy korxonalar tomonidan ishlab chiqarilganini aniqlash boʻyicha toʻlov undirilmasdan ekspertizadan oʻtkaziladi, shuningdek, mahalliy ishlab chiqarilgan tovar toʻgʻrisidagi sertifikat yoki ekspert xulosasi rasmiylashtiriladi. Bunda mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlar Oʻzbekiston Respublikasi Davlat budjetidan Savdoga koʻmaklashish jamgʻarmasiga ajratiladigan mablagʻlar hisobidan Kompaniya tomonidan belgilangan tartibda qoplanadi. 4. Kompaniya tomonidan mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlar sertifikat yoki ekspert xulosasining amal qilish muddati davomida bir marta qoplab beriladi. 5. Quyidagi hollarda vakolatli organ tomonidan berilgan mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish uchun toʻlovlar Kompaniya tomonidan qoplab berilmaydi: Kompaniya tomonidan qoplab berilgan mahalliy ishlab chiqarilgan tovar toʻgʻrisidagi sertifikat yoki ekspert xulosasini qayta rasmiylashtirish bilan bogʻliq xarajatlar; vakolatli organ tomonidan ushbu Nizomda nazarda tutilmagan mahalliy ishlab chiqarilgan tovar uchun rasmiylashtirilgan sertifikat yoki ekspert xulosasi bilan bogʻliq xarajatlar. 6. Kompaniya tomonidan vakolatli organning mebel va yogʻochsozlik mahsulotlarini mahalliy korxonalar tomonidan ishlab chiqarilganini aniqlash boʻyicha mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlarini qoplab berish uchun tadbirkorlik subyekti Oʻzbekiston Respublikasida davlat roʻyxatidan oʻtkazilgan boʻlishi zarur. 7. Kompaniya tomonidan vakolatli organga bitta sertifikat yoki bitta ekspert xulosasi uchun Vazirlar Mahkamasining 2024-yil 28-oktabrdagi 712-son qarori bilan tasdiqlangan Mahalliy ishlab chiqarilgan tovarlarni aniqlash tartibi toʻgʻrisidagi nizomda belgilangan miqdorda kompensatsiya ajratiladi. 8. Vakolatli organning mebel va yogʻochsozlik mahsulotlarini mahalliy korxonalar tomonidan ishlab chiqarilganini aniqlash boʻyicha mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlari ushbu Nizomga ilovada keltirilgan sxemaga muvofiq qoplab beriladi. 9. Vakolatli organ mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlarini kompensatsiya qilib berishi uchun Kompaniyaga har hafta yakuni bilan tadbirkorlik subyektlariga berilgan mahalliy ishlab chiqarilgan tovar toʻgʻrisidagi sertifikat yoki ekspert xulosasi roʻyxati, berilgan sanasi, sertifikat yoki ekspert xulosasini rasmiylashtirish narxi, tadbirkorlik subyektining nomi, mahsulot turi va soliq toʻlovchining identifikatsiya raqami koʻrsatilgan reyestrni taqdim etgan holda murojaat qiladi. Bunda vakolatli organ tomonidan reyestr Kompaniyaga elektron platforma (subsidiya.epauzb.uz) orqali yuboriladi. 10. Taqdim etilgan reyestr boʻyicha maʼlumotlarning haqqoniyligiga vakolatli organ masʼul hisoblanadi. 11. Vakolatli organdan ushbu Nizomning 9-bandida koʻrsatilgandan boshqa hujjatlarni talab etish taqiqlanadi. 12. Vakolatli organning kompensatsiya olish boʻyicha murojaati Kompaniya tomonidan murojaat kelib tushgan sanadan boshlab yetti ish kuni mobaynida koʻrib chiqiladi va xarajatlarni qoplab berish yuzasidan qaror qabul qilinadi. 13. Vakolatli organ tomonidan Kompaniyaga taqdim etilgan reyestrda ishonchsiz va notoʻgʻri maʼlumotlar mavjudligi yoki maʼlumotlarni buzib koʻrsatish holatlarining aniqlanishi tadbirkorlik subyektiga berilgan mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlarni qoplab berishni rad etish toʻgʻrisida qaror qabul qilish uchun asos boʻladi. Vakolatli organ rad etish uchun asos boʻlgan sabablarni bartaraf etib, ushbu Nizomda nazarda tutilgan hujjatlarni, shu jumladan, rad etish sabablari bartaraf etilganini tasdiqlovchi hujjatlarni Kompaniyaga qayta koʻrib chiqish uchun topshirish huquqiga ega. 14. Vakolatli organ rad etish toʻgʻrisidagi qarorni olgandan soʻng koʻrsatilgan kamchiliklarni bartaraf etgan holda, uch ish kunidan koʻp boʻlmagan muddatda qayta murojaat qilishga haqli. 15. Ushbu Nizom talablaridan boshqa asoslarga koʻra vakolatli organning xarajatlari qoplab berilishini rad etish toʻgʻrisida qaror qabul qilishga yoʻl qoʻyilmaydi. 16. Vakolatli organning mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlari Kompaniya tomonidan 100 foiz miqdorda qoplanadi. 17. Kompaniya vakolatli organning mahalliy ishlab chiqarilgan tovar toʻgʻrisidagi sertifikat yoki ekspert xulosasini rasmiylashtirish bilan bogʻliq xarajatlarini qoplab berish yuzasidan qaror qabul qilingan kundan boshlab besh ish kuni ichida kompensatsiya mablagʻlarini vakolatli organning hisobvaragʻiga oʻtkazib beradi. 18. Ushbu Nizom talablarining buzilishi bilan bogʻliq nizolar sud tartibida hal etiladi. 19. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.